Steffen Hagen

Steffen Hagen (født 8. mars 1986 i Kristiansand) er en norsk fotballspiller som spiller for Odds Ballklubb. Han har tidligere spilt for Mandalskameratene og Vigør, og har flere kamper for aldersbestemte landslag. Hagen er en midtstopper, men har også blitt mye brukt som høyreback. 

Han er storebror til syklisten Krister Hagen.

Karriere 
Hagen begynte sent å spille organisert fotball. Som eldste sønn i en misjonærfamilie tilbrakte han fra tiårsalderen fem år på Madagaskar, hvor fotball ble supplert med andre idretter som volleyball, tennis og løping. Først ved gjenkomst Norge i 2001 begynte den da 15 år gamle Hagen å spille organisert fotball på juniornivå, da for den lokale Kristiansands-klubben Vigør.

Mandalskameratene 
Før 2004-sesongen ble den 17-årige midtstopperen hentet til Mandalskameratene som da spilte i 1. divisjon. Herfra utviklet Hagens karriere seg svært raskt. 1. divisjonsdebuten kom på bortebane som innbytter i 4-0-tapet for Pors Grenland 31. mai, og han spilte sin første kamp fra start i 2-1 tapet borte mot Vard Haugesund 27. juni samme år. Idet sesongen var avsluttet hadde Hagen etablert seg som fast førstelagsspiller og kaptein på et lag som endte på en sterk 5.-plass i 1. divisjon.  Sesongen markerte også Hagens debut i landslagssammenheng, ettersom han 17. august spilte sin første av sju kamper for det norske G18-laget. Kampen ble spilt på bortebane mot Ungarn og endte med norsk 2-1 seier.

I 2005-sesongen fortsatte Hagen i rollen som førstelagsspiller og kaptein – norsk toppfotballs yngste – for Mandalskameratene. I ligaen scoret han sitt første ligamål noensinne ved å fastsette resultatet til 3-0 hjemme mot Kongsvinger 24. april. Hagen scoret ytterligere tre ligamål i løpet av året, men klarte ikke forhindre at Mandalskameratene endte på 13.-plass, noe som innebar nedrykk til 2. divisjon.. På landslagsnivå fortsatte fremgangen, sesongen førte med seg ytterligere to debuter. For G19 debuterte Hagen med et 3-0 tap for Irland på La Manga 8. februar, og også her oppnådde han å bli kaptein i løpet av de ni kampene han fikk. 7. juni kom debuten for det norske U21-laget, et 2-1 tap borte mot Sverige.

Odds Ballklubb 
Før 2006-sesongen ble Hagen hentet til Odds Ballklubb for en sum antatt å ligge på 1 - 1,5 millioner kroner. Tippeligadebuten kom allerede i første serierunde, hvor Hagen spilte fra start og bidro til at Odd holdt nullen og spilte uavgjort borte mot Vålerenga. Mot slutten av sesongen hadde Hagen etablert seg som fast på Odds førstelag, en utvikling mange lot seg overraske og imponere av. Sesongen ble likevel tung for et ungt og uerfarent Odd-lag, med 12.-plass i ligaen og et tidlig sorti i cupen. Høydepunktet ble for mange kvalifiseringskampene, hvor Odd med Hagen på laget satte ny rekord ved å slå Bryne 10-1 sammenlagt over to kamper.

I forkant av 2007-sesongen skjedde det en rekke hendelser i Hagens karriere. I februar ble han utnevnt til kaptein på U21-landslaget, og i mars ble en fireårskontrakt med Odd Grenland signert. Likevel kom det overraskende på de fleste da det kort tid etter ble erklært at Hagen var tildelt rollen som Odds kaptein for sesongen – noe som dermed ble karrierens fjerde kapteinsoppdrag i en alder av knappe 21 år. Begrunnelsen lå i klubbens ønske om å synliggjøre klubbens fokus på talentsatsting, samt Hagens lederegenskaper, men ble også sett i sammenheng med usikkerhet rundt fremtiden til Tommy Svindal Larsen som frem til da hadde båret kapteinsbåndet. Sesongen skulle likevel vise seg å bli vanskelig for den nyutnevnte kapteinen, med et Odd-lag som igjen slet i feil ende av tabellen. I løpet av ble Hagen skadet, hjemvendte Morten Fevang overtok kapteinsbindet og Hagen mistet plassen på førstelaget. Under ny trener returnerte Hagen til førstelaget, hvor Odd vant de tre siste kampene og igjen sikret 12.-plassen og kvalifiseringsspill. Over to kamper mot Bodø/Glimt ble det likevel tap, og Hagens lag rykket dermed ned til Adeccoligaen for 2008-sesongen.

2008-sesongen ble en ny vanskelig sesong for Hagen, som under lagets nye trener Dag-Eilev Fagermo oftere var å finne på reservebenken enn i startoppstillingen. Totalt spilte Hagen kun 12 seriekamper fra start, mens Odd Grenland vant ligaen og sikret opprykket med god margin. Hagen var likevel delaktig i at Odd Grenland igjen nådde semifinalen i cupen, og spilte fra start da tippeligalaget Fredrikstad ble slått ut på straffer i kvartfinalen, samt i 2-1-tapet for Vålerenga i semifinalen. Hagen scoret også sitt første seriemål for Odd Grenland borte mot Moss 12. juli, da han i siste spilleminutt stusset en corner i mål fastsatte kampens resultat til 3-3. På U21-landslaget fortsatte Hagen som kaptein, og han endte totalt på 19 kamper for Norge U21.

2009-sesongen skulle vise seg å bli en opptur for Hagen. Etter å ha blitt benyttet som høyreback på U21-landslaget, tok han nå denne posisjonen også på Odd Grenland. Trekket skulle vise seg å bli en stor suksess, og sesongen i sin helhet kom til å bli Hagens definitive gjennombrudd i Odd-trøya. På et lag som overrasket ved å avsluttet sesongen på en fjerdeplass i ligaen, spilte Hagen som eneste Odd-spiller samtlige minutter gjennom hele ligasesongen og ble tidvis fremmet i media som aktuell for landslaget. Hagen var også fast på laget som for tredje år på rad nådde semifinalen i cupen. Forsvarerens gode sesong ble belønnet med en kontraktsforlengelse ut 2012.

I likhet med det foregående året har Hagen også i 2010 spilt samtlige minutter i ligaen for Odd Grenland.

18. januar 2012 debuterte han for landslaget, i kampen mot Thailand som Norge vant 1-0.

I november 2016 ble Hagen historisk i Odd-sammenheng. Han er den første kapteinen for Odd som har mottatt to medaljer i seriesammenheng.

Mandag 29. april 2019 borte mot Vålerenga, spilte Steffen Hagen sin Odd-kamp nr. 424 og ble med det Odd-spilleren med flest obligatoriske Odd-kamper gjennom tidene.

Referanser

Eksterne lenker 
 
 
 Spillerprofil altomfotball.no
 Spillerprofil på Odd Grenlands hjemmesider
 Spillerprofil på Oddranes hjemmesider

Norske fotballspillere
Fotballspillere for FK Vigør
Fotballspillere for FK Mandalskameratene
Fotballspillere for Odds ballklubb
Personer fra Kristiansand kommune
Fødsler i 1986